Un  amerikanez o vevañ e Pariz a zizolo emañ o vont da vevañ en ur ranndi e-lec'h ma vefe ur familh yuzhev bet skarzhet ha kaset d'ar "vélodrome d'Hiver". Klask a ra gouzout hiroc'h war an dud-se ha dreist-holl diwar-benn Sarah, plac'hig ar familh. Savet eo Elle s'appelait Sarah war lodennoù o tiskouez buhez Sarah hag he familh da vare an eil brezel bed hag enklask an amerikanez hirie an deiz. Mesket eo mat awalc'h an daou ha komprenet e vez an traoù tamm-ha-tamm. Plijus-tre eo lodenn diwezhañ ar film gant mab Sarah. Dedennus-tre eo an istor a ziskouez mat pegen levezonet eo an dud gant ar pezh a vevont hag an doare ma c'hellont diverkañ ul lodenn diouto evit gwareziñ o bugale. Ur film mat neuze met diwallit ! Ur stumm "yezh orin" a zo war an DVD. Dre m'eo ur film gall n'em eus ket prederiet ha sellet ar stumm gallek! Un dipit bras peogwir emañ tout al lodennoù saozneg e galleg ha neuze n'eo ket gwall gwirheñvel (an div c'hoar amerikan o kaozeal galleg etrezo. Yaaaa.) ha se n'eus hegaset kalzig ac'hanon e-kerzh ar film. Evidon e oa gwannder ar film. Pa 'm eus merzet e oa ur fazi dibab yezh ne oan ket gwall fier! Rhaaa.